4. schôdza NR SR - 7.deň - B. popoludní
Dátum: 2012-08-02
Poslanec: Hlina, Alojz (OĽANO)
Druh vystúpenia: Vystúpenie v rozprave

75. Vážená pani podpredsedkyňa, vážený pán minister, vážení kolegovia, dovoľte mi k tejto ďalšej z mnohých volieb niečo krátko povedať. Skôr ako poviem, oceňujem a naozaj oceňujem, vážení kolegovia, že ste sa vzopreli pri hlasovaní do ÚPN. Naozaj to beriem ako vzopretie, i keď váš kolega Kolesík to chcel odkomunikovať a stále komunikuje, že neviete vypísať ani lístky. Keby som ja bol u vás, tak by ma to urážalo, lebo keby niekto pochyboval, alebo že nie ste schopní ani vypísať lístky, takže si to prípadne s ním odkonzultujte. Ja verím, že nie je problém v tom, že neviete vypísať lístky, ale ste sa vzopreli tomu, že tie kandidatúry, ktoré boli postavené, boli nezodpovedné. Naozaj to oceňujem a som rád. Verím, že prípadne tí ďalší noví kandidáti, ktorí budú, budú legitímnejší a primeranejší už aj k tej symbolickej funkcii, ktorú ÚPN plní a má plniť, a verím teda, že aj tí kandidáti noví, ktorí budú na verejnom vypočutí, ktoré, verím, že bude na výbore, mi zodpovedajú na otázku, na ktorú mi nezodpovedali predchádzajúci kandidáti, lebo to bola zastavená tá diskusia... (Prerušenie vystúpenia predsedajúcou.) Jurinová Erika, podpredsedníčka NR SR 76. Pán poslanec... Hlina, Alojz, poslanec NR SR 77. Už to končím. Na otázku, či sa budú venovať kauze pána generála Lorenca. Jurinová Erika, podpredsedníčka NR SR 78. Rokujeme o pozemkovom fonde. Hlina, Alojz, poslanec NR SR 79. Teraz tu máme... Áno, idem k tomu. Teraz tu máme hlasovanie znova o ľuďoch, ktorých nepoznáte, nepoznáme, teda aj ja nepoznám. Ja som zmierlivo uznal, že kandidáti do ÚPN boli aspoň na výbore, aspoň, i keď to dopadlo, ako to dopadlo. Ako ste si všimli, nerobil som ani cirkus pri voľbe RTVS, riaditeľa, lebo boli vo výbore, čo znova som uznal, že bolo umením možného, robil som - pre niekoho - cirkus vtedy, keď sme tu volili sudcov, ktorí tu prebiehali, ako prebiehali, a vtedy som búchal tou topánkou a vôbec nemám s tým nejaký problém, aj teraz by som to urobil znova a už aj preto, že som sa medzitým dozvedel, že ja som tu vtedy hovoril na jedného sudcu, že tam prípadne môže byť nejaký problém. Keby on mal tú možnosť vtedy vystúpiť, tak by sa bol obhájil, lebo ja som sa s ním stretol a tie okolnosti mi vysvetlil. Čiže už aj tu, aj v tomto drobnom hľadám zmysel a význam toho, čo hovorím, že tieto verejné vypočutia význam určite majú. Žiaľ, nedovolili ste to. Teraz ideme voliť do pozemkového fondu, do rady pozemkového fondu. Môj dedo, gazda na Orave, hovoril, že pôda sa nepredáva, pôda sa dedí alebo kupuje. My ideme voliť ľudí do orgánu, ktorí budú rozhodovať o niečom takom, a teraz budem znova mierne patetický, kvôli čomu sa bojovalo, boli revolúcie kvôli pôde, na pôde je postavená aj naša civilizácia, čiže my do tohto podľa mňa vážneho orgánu ideme voliť ľudí, ktorých sme, predpokladám, určite aj vy, alebo skoro všetci, nehovorím, že všetci, nevideli. Ja z tých kandidátov existujúcich, ako tak identifikujem pána Bajana, ale, pri všetkej úcte, ani som netušil, že pán Bajan má niečo s pozemkami, teda s pozemkami áno, ale s pôdou ako v pozemkovom fonde, to som fakt, čestné slovo, netušil. Môžeme sa prípadne sporiť, či majú kandidáti rozumieť pôde, len aby sme zase nedopadli ako Biľak, že bude takto šúchať pšenicu na poli a budú ho snímať, viete, to aby sme už naozaj tie doby prešli. Čiže ja si myslím, že nejakým spôsobom ten kandidát by mal byť príbuzný pôde a mal by aspoň v nejakom základe tomu rozumieť. Kandidáti nešli na vypočutie do výboru, tých, ktorých navrhla vláda, áno, tých, ktorých navrhla Národná rada, boli na vypočutí, čo znova oceňujem a som rád. Ja som na tom nebol, ale tuná kolega pán Fecko ma uspokojil, že je to v poriadku, že sú to ľudia, ktorí sú vecne, profesne k tomu plus-mínus príslušní. Čiže budem konštruktívny a spýtam sa, že či má zmysel dávať návrh procedurálny, aby boli vypočutí, nebudem znova idealista, že v pléne, ale aspoň teda na výbore, aspoň teda na výbore tí kandidáti, ktorí sú za vládu. Mňa nikdy pozemkový fond nejakým spôsobom nezaujímal, ja som sa nikdy do toho nestaral, ja len som počul. A keď som počul, tak nič dobré som nepočul. To raz bola výmena takých pozemkov, hentakých pozemkov, také zmluvy, hentaké zmluvy, v zásade, ak niekto vie, ma opravte, doplňte, ale ja som v zásade o pozemkovom fonde nič doteraz pozitívne nepočul, a ak mám teraz možnosť to nejakým spôsobom ovplyvniť čiastočne, tak to robím. Aj vy, páni poslanci, by ste mali mať tú ambíciu v sebe, že keď máte možnosť to nejakým spôsobom aspoň čiastočne ovplyvniť, nuž by sme mali byť nadšení a hladní po tom, v úvodzovkách, aby sme tak urobili. Preto, pani zapisovateľka (reakcie z pléna), spravodajkyňa (povedané so smiechom), dovolím si dať procedurálny návrh, aby kandidáti vlády do rady pozemkového fondu boli verejne vypočutí na výbore pre pôdohospodárstvo a životné prostredie. Ďakujem veľmi pekne.